Diari Oficial de la Generalitat Valenciana


Sumari del DOGV 8248, del 06-03-2018 (2018/2259)

DECRET 10/2018, de 9 de febrer, del Consell, pel qual s'aprova el Reglament dels serveis de voluntariat de protecció civil de la Comunitat Valenciana, i es crea i regula el Registre dels Serveis de Voluntariat de Protecció Civil de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2018/02/09/10/dof/vci/html**

### Dades del document

Número de DOGV
:   8248

Data del DOGV
:   06-03-2018

Secció del DOGV
:   I. DISPOSICIONS GENERALS

Número del document
:   2018/2259


Data del document
:   09-02-2018

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Institut Valencià de Seguretat Pública i Emergències
    * Observatori de la Seguretat En la Comunitat Valenciana
    * Centre de Coordinació d'Emergències
    * Centre d'Investigació de Seguretat i Emergències
    * Comissió de Protecció Civil de la Comunitat Valenciana
    * ajuda als sinistrats
    * programa d'actuació
    * competència administrativa
    * formació en el lloc de treball
    * telèfon
    * distinció honorífica
    * policia
    * participació social
    * estat d'emergència
    * administració regional
    * legislació
    * administració local
    * relació administració-administrat
    * protecció civil
    * voluntariat social
    * primers auxilis

DECRET 10/2018, de 9 de febrer, del Consell, pel qual s'aprova el Reglament dels serveis de voluntariat de protecció civil de la Comunitat Valenciana, i es crea i regula el Registre dels Serveis de Voluntariat de Protecció Civil de la Comunitat Valenciana.  
 [2018/2259]  
Índex  
Preàmbul  
Títol I. Disposicions generals  
Capítol únic. Objecte i àmbit de la norma  
Article 1. Objecte  
Article 2. Àmbit territorial  
Títol II. Reglament dels serveis de voluntariat de protecció civil de la Comunitat Valenciana  
Capítol I. Aspectes generals  
Article 3. Serveis de voluntariat de protecció civil  
Article 4. Concepte de personal voluntari de protecció civil  
Article 5. Marc operatiu  
Article 6. Registre  
Article 7. Assegurança  
Article 8. Foment dels serveis de voluntariat de protecció civil  
  
Capítol II. Les agrupacions locals de voluntariat de protecció civil  
  
Article 9. Les agrupacions locals de voluntariat de protecció civil  
  
Article 10. Àmbit territorial d'actuació  
Article 11. Àmbit supramunicipal de l'agrupació  
Article 12. Funcions  
Article 13. Dependència  
Article 14. Estructura  
Article 15. Nomenaments  
Article 16. Reglament de l'ALVPC  
Capítol III. L'Estatut del Voluntariat de Protecció Civil  
Secció primera. Classificació del voluntariat  
Article 17. Classificació del personal voluntari al servei de les ALVPC  
Article 18. Personal voluntari en formació  
Article 19. Personal voluntari en pràctiques  
Article 20. Personal voluntari operatiu  
Article 21. Personal voluntari col·laborador  
Article 22. Caràcter de la prestació del voluntariat  
Secció segona. Adquisició i pèrdua de la condició de personal voluntari de protecció civil  
Article 23. Requisits per a l'ingrés en l'ALVPC  
Article 24. Nomenament  
Article 25. Baixa temporal  
Article 26. Pèrdua de la condició de personal voluntari  
Secció tercera. Drets i deures  
Article 27. Drets  
Article 28. Uniformitat i identificació  
Article 29. Deures  
Secció quarta. Recompenses  
Article 30. Valoració de conductes  
Capítol IV. Formació per al voluntariat de protecció civil  
Article 31. Curs de formació bàsica  
Article 32. Període de pràctiques  
Article 33. Formació continuada  
Article 34. Homologació dels cursos  
Capítol V. Actuacions en emergències de les ALVPC  
Article 35. Actuacions en emergències  
Article 36. Actuació fora de servei  
Article 37. Convenis de col·laboració  
Capítol VI. Les associacions o entitats col·laboradores en matèria de protecció civil  
Article 38. Associacions o entitats col·laboradores  
Article 39. Mobilització en emergències  
Article 40. Actuació en emergències  
Article 41. Identificació en emergències  
Article 42. Formació  
Títol III. El Registre dels Serveis de Voluntariat de Protecció Civil de la Comunitat Valenciana  
Article 43. Creació i regulació del registre  
Article 44. Objecte del registre  
Article 45. Àmbit del registre  
Article 46. Caràcter i efectes del registre  
Article 47. Contingut de l'assentament d'inscripció  
Article 48. Gestió del registre  
Article 49. Procediment d'inscripció  
Article 50. Modificació de les dades del registre  
Article 51. Cancel·lació de l'assentament d'inscripció en el registre  
Article 52. Accés a les dades del registre  
Article 53. Protecció de dades i transparència  
Disposició addicional única. No-increment de la despesa  
Disposicions transitòries  
Primera. Termini d'adaptació dels reglaments locals  
Segona. Termini de formalització dels convenis amb les associacions o entitats col·laboradores  
Disposició derogatòria única. Derogació normativa  
Disposicions finals  
Primera. Aprovació dels distintius, uniformitat, característiques dels vehicles i carnet identificatiu dels serveis de protecció civil de la Comunitat Valenciana, i models normalitzats  
Segona. Entrada en vigor  
  
  
PREÀMBUL  
  
La implicació de la ciutadania de la Comunitat Valenciana en tasques de protecció civil és una manifestació del seu caràcter solidari i altruista, que en les últimes dècades s'ha canalitzat a través de la creació d'agrupacions locals de voluntariat de protecció civil i d'associacions que col·laboren en aquesta tasca.  
Les administracions públiques han de prestar especial interés perquè aquest potencial humà es regule i s'organitze a fi d'aconseguir el seu principal objectiu: la protecció de les persones i els seus béns en situacions d'emergència.  
La Generalitat, coneixedora de la labor que tira endavant el personal voluntari, va dedicar el capítol IV, del títol IV, de la Llei 13/2010, de 23 de novembre, de la Generalitat, de protecció civil i gestió d'emergències (d'ara endavant, LPCGE), a regular els aspectes més rellevants del voluntariat de protecció civil, i en compliment del que estableix l'article 46 de l'esmentada llei, va ser aprovat el Decret 7/2007, de 19 de gener, del Consell, pel qual s'aprova el Reglament autonòmic dels serveis del voluntariat de protecció civil i l'Estatut del Voluntariat de Protecció Civil.  
És en l'esmentat reglament on s'indica que la labor del voluntariat de protecció civil ha de canalitzar-se a través de les agrupacions locals de voluntariat de protecció civil, aixoplugades sota el paraigua de l'Administració local, siga aquesta municipal o d'un àmbit superior o fins i tot inferior, i les associacions o entitats col·laboradores, que per a tindre aquest caràcter, han de disposar d'un conveni amb l'òrgan competent de protecció civil de la Generalitat.  
Al voluntariat de protecció civil, se li aplica la Llei 4/2001, de 19 de juny, del voluntariat, sense perjudici de les especialitats que es preveuen o deriven de la Llei 13/2010, de 23 de novembre, de la Generalitat, de protecció civil i gestió d'emergències, i dels reglaments de desplegament.  
A causa del temps transcorregut des de l'aprovació inicial d'aquesta normativa, s'ha considerat necessari actualitzar-la, per tal d'adequar la seua aplicació.  
En l'elaboració i aplicació de la present norma es compleixen els principis establits en l'article 129 de la Llei 39/2015, d'1 d'octubre, del procediment administratiu comú de les administracions públiques.  
  
Aquesta disposició està inclosa en el Pla normatiu de l'Administració de la Generalitat per a 2017.  
Per tot això, de conformitat amb el que estableix l'article 49.3.14ª de l'Estatut d'Autonomia de la Comunitat Valenciana i l'article 46.3 de la LPCGE, i el Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat; havent-se sotmés a un tràmit d'audiència prèvia amb les entitats afectades i havent sigut informat per la Comissió de Protecció Civil de la Comunitat Valenciana, a proposta del president de la Generalitat, conforme amb el Consell Jurídic Consultiu de la Comunitat Valenciana i amb la deliberació prèvia del Consell en la seua reunió de 9 de febrer de 2018,  
  
DECRETE  
  
TÍTOL I  
Disposicions generals  
  
CAPÍTOL ÚNIC  
Objecte i àmbit de la norma  
  
Article 1. Objecte  
L'objecte del present reglament és regular l'organització i el funcionament dels serveis de voluntariat de protecció civil en compliment del que disposa l'article 46.3 de la LPCGE, i crear i regular el Registre dels Serveis de Voluntariat de Protecció Civil de la Comunitat Valenciana, sense perjudici de les competències de l'Administració local determinades per la normativa aplicable en aquesta matèria.  
  
  
Article 2. Àmbit territorial  
L'àmbit territorial del present reglament és la Comunitat Valenciana.  
  
  
Article 3. Serveis de voluntariat de protecció civil  
S'entén per serveis de voluntariat de protecció civil el conjunt de personal voluntari i de recursos materials integrats en una agrupació local de voluntariat de protecció civil (d'ara en avant, ALVPC), o bé en una associació o entitat col·laboradora de la Generalitat en aquesta matèria, que tenen com a finalitat canalitzar la participació lliure i desinteressada de la ciutadania en les tasques de protecció civil, segons es descriu en la LPCGE i en aquest reglament.  
  
Article 4. Concepte de personal voluntari de protecció civil  
1. Es considera personal voluntari de protecció civil les persones físiques que lliurement i desinteressadament s'integren en entitats i organitzacions públiques o privades, sense ànim de lucre, la fi de les quals siga la protecció de les persones, els béns i el medi ambient, tant davant de situacions de greu risc, catàstrofe o calamitat pública, com en accidents greus i altres anàlogues, entenent aquesta incorporació com a expressió organitzada de la solidaritat humana i mitjà significatiu de la participació ciutadana en la vida comunitària.  
2. L'activitat voluntària desenvolupada en el marc del present reglament és independent de l'obligació que com a ciutadà o ciutadana puga correspondre al personal voluntari en els casos de risc greu, catàstrofe o calamitat pública, conformement amb l'article 30.4 de la Constitució Espanyola.  
3. El caràcter gratuït de la prestació del servei es considera que és sense perjudici del dret al reembossament de les despeses que ocasione el seu exercici.  
4. L'activitat de voluntariat no pot, en cap cas, substituir el treball retribuït.  
5. Tal com estableix l'article 45 de la LPCGE, el personal voluntari forma part dels serveis complementaris d'intervenció d'emergències.  
  
  
  
TÍTOL II  
Reglament dels serveis de voluntariat  
de protecció civil de la Comunitat Valenciana  
  
CAPÍTOL I  
Aspectes generals  
  
Article 5. Marc operatiu  
Les ALVPC i associacions o entitats col·laboradores han de dur a terme les seues missions en el marc del Pla territorial d'emergència de la Comunitat Valenciana, plans especials i procediments d'actuació, i també la resta de planificació de protecció civil d'àmbit local que s'aplique en funció del tipus d'emergència, amb subjecció a les ordres que es reben de la persona que exercisca la direcció del pla.  
  
Article 6. Registre  
Les ALVPC, associacions i entitats col·laboradores podran inscriure's al Registre dels Serveis de Voluntariat de Protecció Civil de la Comunitat Valenciana, la creació i el funcionament del qual es regula en el títol III del present decret.  
  
Article 7. Assegurança  
1. Les ALVPC i les associacions o entitats col·laboradores de la Generalitat en aquesta matèria, han de subscriure, prèviament a l'inici de les activitats, una pòlissa d'assegurança d'accidents que cobrisca la indemnització pels riscs següents: defunció en el desenvolupament de la seua comesa com a membre de protecció civil, invalidesa absoluta i permanent, invalidesa parcial per pèrdua física o funcional de membres, assistència mèdica i farmacèutica amb cobertura il·limitada en centres concertats per l'asseguradora.  
2. Les cobertures mínimes a contractar són de 30.000 euros, per al cas de defunció, i de 60.000 euros, per al cas d'invalidesa, per sinistre, sense que existisca limitació per anualitat d'assegurança.  
En el cas d'assistència mèdica i farmacèutica en centres no concertats, el límit de la indemnització és de 6.000 euros.  
El col·lectiu objecte d'assegurança ha de ser el corresponent a les persones que pertanguen a les agrupacions locals de voluntariat de protecció civil i a les associacions o entitats col·laboradores en aquesta matèria que estiguen inscrites en el Registre dels Serveis de Voluntariat de Protecció Civil de la Comunitat Valenciana, i, per tant, s'ha d'establir contractualment que, perquè la cobertura d'assegurança siga efectiva, és suficient que la persona forme part del referit col·lectiu, per la qual cosa, a efectes contractuals, la condició d'assegurat o assegurada s'obté des del mateix moment en què es produeix la pertinença, i no és, doncs, necessària la comunicació prèvia de la relació nominal de persones assegurades. d'assegurats. Aquesta relació queda a disposició de l'entitat asseguradora perquè puga realitzar qualsevol comprovació a aquests efectes.  
3. Igualment ha de ser subscrita una pòlissa de responsabilitat civil que cobrisca tant els danys a tercers que puguen ocasionar les persones que pertanguen a les agrupacions locals de voluntariat de protecció civil i a les associacions o entitats col·laboradores en aquesta matèria que estiguen inscrites en el Registre dels Serveis de Voluntariat de Protecció Civil de la Comunitat Valenciana, com els que puguen patir aquestes mateixes persones, per la qual cosa ha d'indicar-se en la pòlissa que el personal voluntari té la consideració d'assegurat sense perdre la condició de tercera persona.  
La suma màxima a assegurar per sinistre és de 300.000 euros, sense que existisca limitació per anualitat d'assegurança.  
S'admet una franquícia per a danys materials, amb un màxim de 150 euros.  
  
Article 8. Foment dels serveis de voluntariat de protecció civil  
  
La Generalitat ha de fomentar la vinculació voluntària i desinteressada de la ciutadania dels ciutadans en les tasques de protecció civil mitjançant la concessió d'ajudes per a les ALVPC i associacions o entitats col·laboradores.  
  
  
CAPÍTOL II  
Les agrupacions locals de voluntariat de protecció civil  
  
Article 9. Les agrupacions locals de voluntariat de Protecció Civil  
  
1. Les ALVPC són organitzacions de caràcter humanitari i altruista, que actuen de manera desinteressada i solidària en benefici de les persones i els seus béns, en la Comunitat Valenciana, i que tiren endavant les tasques pròpies de la protecció civil descrites en l'article 12.  
2. Estan integrades per almenys cinc persones que tinguen la condició de personal voluntari de protecció civil descrita en el present reglament.  
3. La constitució de l'ALVPC han de ser aprovada per l'òrgan competent de la corporació local i remetre l'acord d'aprovació al Registre dels Serveis de Voluntariat de Protecció Civil. Idèntic tràmit és seguit en cas de dissolució de l'agrupació.  
4. L'ALVPC, ja que depén orgànicament de la corporació local, no té personalitat jurídica pròpia.  
5. La corporació local ha de disposar dels mitjans necessaris per a procurar que l'ALVPC compte amb material específic que garantisca la intervenció ràpida davant de qualsevol situació d'emergència, especialment en el camp del transport, la uniformitat, la formació i les comunicacions, i també perquè l'ALVPC tinga una seu adequada a les seues necessitats.  
  
Article 10. Àmbit territorial d'actuació  
1. L'àmbit d'actuació de les ALVPC és el territori de l'entitat local de la qual depenguen.  
2. L'àmbit d'actuació s'hauria d'ampliar en el cas que s'establiren acords de col·laboració entre distintes corporacions locals que, per proximitat geogràfica, escassetat de recursos o similitud de riscs, decidiren la prestació del servei de voluntariat de protecció civil de forma conjunta.  
3. Poden actuar fora de l'àmbit territorial propi, en aquells casos en què estiga activat un pla de protecció civil d'àmbit autonòmic i la mobilització de l'ALVPC siga requerida pel director del pla autonòmic. Perquè aquest fet es produïsca, cal l'autorització prèvia de la persona responsable designada per la corporació local.  
  
4. L'ALVPC pot actuar fora de l'àmbit del seu territori, si ho demana una altra corporació local, amb l'autorització prèvia de la persona responsable designada per l'òrgan competent respectiu.  
  
Article 11. Àmbit supramunicipal de l'agrupació  
Es pot crear una agrupació per acord dels plens de les diferents corporacions locals per a la prestació de serveis compartits sobre voluntariat de protecció civil en els seus àmbits territorials.  
  
Article 12. Funcions  
1. L'actuació de l'ALVPC es durà a terme en el camp preventiu i operatiu de la gestió d'emergències, d'acord amb el que estableixen els plans de protecció civil que s'hi apliquen.  
2. Els plans locals de protecció civil (plans territorials o els d'actuació davant de riscs concrets i plans d'esdeveniment especial) són els instruments que ordenen les activitats de les ALVPC, i que poden fixar la naturalesa i el nombre d'actuacions de l'ALVPC en funció de la seua capacitat i de l'aptitud dels seus membres per a assumir-les.  
3. Quan s'active un pla d'àmbit autonòmic, si la persona que exercisca la direcció d'aquest ho sol·licita, s'ha de mobilitzar l'ALVPC, els membres de la qual s'haurien d'integrar en l'estructura de gestió d'emergències, constituïda segons el que estableix el pla activat.  
4. En coherència amb la seua finalitat i organització, les funcions que poden realitzar els membres de l'ALVPC són:  
a) En matèria de prevenció  
1r Col·laborar en la realització dels estudis de riscs del territori, preferentment orientats a edificis, locals i establiments de concurrència pública.  
2n Col·laborar en la confecció i divulgació dels plans d'autoprotecció en els esmentats centres.  
3r Col·laborar en l'elaboració i el manteniment dels plans territorials locals i plans d'actuació enfront de riscs específics.  
4t Confeccionar i realitzar campanyes d'informació i divulgació a col·lectius afectats pels distints riscs, en compliment de les directrius donades per la o les corporacions locals de què depenga.  
5é Col·laborar en els dispositius de caràcter preventiu (en grans concentracions humanes, esdeveniments, festes, etc.), sempre coordinats per l'òrgan competent que corresponga.  
b) En matèria d'intervenció  
1r En general, executar les missions encomanades pel pla de protecció civil activat.  
2n En particular, donar suport als serveis operatius d'emergència professionals, a requeriment d'aquests.  
3r Col·laborar en l'atenció als afectats en emergències (evacuació, alberg, abastiment...).  
4t Totes aquestes funcions són coordinades i dirigides per l'òrgan, departament o servei competent en cada cas.  
  
Article 13. Dependència  
1. Les ALVPC depenen de l'òrgan competent de la corporació local que es determine en el reglament que la corporació haja aprovat per a l'ALVPC.  
2. La corporació local pot assignar les funcions de coordinació a una persona funcionària, que és l'enllaç entre la persona responsable designada per l'òrgan competent de la corporació local i l'ALVPC.  
  
  
Article 14. Estructura  
1. Les ALVPC, atenent les necessitats de servei i els mitjans humans disponibles, s'estructuren orgànicament i funcionalment de la manera següent:  
a) L'equip, integrat per un mínim de cinc persones, una de les quals exercirà la direcció d'equip.  
b) El grup, integrat per un mínim de dos equips, i a càrrec d'una persona que exercirà la direcció de grup.  
c) La secció, integrada per un mínim de dos grups, i a càrrec d'una persona que exercirà la direcció de secció.  
d) La unitat, integrada per un mínim de dues seccions, i a càrrec d'una persona que exercirà la direcció d'unitat.  
2. En les seues actuacions en emergències, els recursos mobilitzats pertanyents a una ALVPC s'han d'organitzar de la forma descrita anteriorment en funció del nombre de recursos mobilitzats, i s'ha de garantir almenys la constitució d'un equip que s'integre en la unitat bàsica que determine la persona que exercisca la direcció del Centre de Comandament Avançat, en funció de les necessitats derivades de l'emergència, la formació i l'equipament del personal voluntari.  
3. L'ALVPC consta d'una persona que exercisca la direcció de l'agrupació i, en aquells casos en què així es determine, d'una altra persona que exercisca la subdirecció de l'agrupació.  
4. Les ALVPC, per a constituir-se com a tals i ser inscrites en el Registre dels Serveis de Voluntariat de Protecció Civil, han de disposar, almenys, de cinc persones per a constituir un equip.  
  
Article 15. Nomenaments  
1. Les persones que exercisquen la direcció i, si és el cas, la subdirecció de l'ALVPC, són nomenats per l'òrgan competent de la corporació local entre els membres de l'ALVPC, atenent criteris de capacitat de lideratge i altres mèrits contrets en l'exercici de la seua labor en el voluntariat.  
2. Amb l'objecte de dotar les persones que exercisquen la direcció de les ALVPC amb coneixements i habilitats en la direcció d'equips, l'Institut Valencià de Seguretat Pública i Emergències (d'ara en avant, IVASPE) ha d'impartir el curs per a comandaments d'ALVPC.  
3. Les persones que exercisquen les direccions d'unitat, de secció, de grup i d'equip són nomenades així mateix per l'òrgan competent de la corporació local, a proposta de la persona que exercisca la direcció de l'ALVPC.  
  
Article 16. Reglament de l'ALVPC  
1. Les ALVPC han de disposar de reglament propi, aprovat per l'òrgan competent de la corporació local de conformitat amb el que disposa la legislació de règim local, que haurà de respectar els principis que inspiren la LPCGE i estar d'acord amb el que estableix el present reglament, sense perjudici de les normes de caràcter general o especial que puguen dictar les distintes administracions públiques amb competència en la matèria.  
2. Després de la seua aprovació per part de l'òrgan competent de la corporació local, l'esmentat reglament han de ser remés al Registre dels Serveis de Voluntariat de Protecció Civil per al registre i l'arxivament.  
  
  
  
CAPÍTOL III  
L'Estatut del Voluntariat de Protecció Civil  
  
Secció primera  
Classificació del voluntariat  
  
Article 17. Classificació del personal voluntari al servei de les ALVPC  
  
El personal que integra les ALVPC es classifica en:  
a) Personal voluntari en formació  
b) Personal voluntari en pràctiques  
c) Personal voluntari operatiu  
d) Personal voluntari col·laborador  
  
Article 18. Personal voluntari en formació  
És qualsevol persona que sol·licita la integració en l'ALVPC i que, complint els requisits exigits per a l'ingrés, no ha finalitzat el curs de formació bàsica que es descriu en l'article 31. No pot intervindre en cap tipus d'activitat diferent de la purament formativa.  
  
Article 19. Personal voluntari en pràctiques  
Hi pertany qualsevol persona que, després de superar el curs de formació bàsica i, si és el cas, les proves psicotècniques establides per la corporació local, ha de realitzar amb aprofitament un període de pràctiques de sis mesos. També tenen la consideració de personal voluntari en pràctiques aquelles persones que hagen superat aquest període, però no hagen aconseguit la majoria d'edat.  
  
Article 20. Personal voluntari operatiu  
És tota aquella persona, major d'edat que, després de superar el període de pràctiques, siga nomenada personal voluntari de protecció civil per la persona responsable designada per la corporació local respectiva, i s'acorde la integració en l'ALVPC. Aquesta persona voluntària exerceix, des d'aquest moment, el dret a col·laborar de manera regular en les tasques de protecció civil des del si de l'agrupació.  
  
Article 21. Personal voluntari col·laborador  
És persona voluntària col·laboradora aquella que, pels seus coneixements tècnics, experiència i capacitat, o bé per desenvolupar funcions en altres grups de l'estructura de la protecció civil local, puga exercir una labor formativa, o d'assessorament o aportar una col·laboració específica en determinades tasques preventives. No pertany a l'estructura orgànica de l'ALVPC, ni li és aplicable el seu reglament.  
  
  
Article 22. Caràcter de la prestació del voluntariat  
La relació del personal voluntari amb la corporació local, com a membres de l'ALVPC, té el caràcter de prestació de serveis gratuïta, desinteressada, i desproveïda de qualsevol caràcter laboral o administratiu, i no tenen dret a reclamar a la corporació local ni cap retribució ni cap premi, sense perjuí del que disposa l'article 27.a del present reglament.  
  
  
Secció segona  
Adquisició i pèrdua de la condició de personal   
voluntari de protecció civil  
  
Article 23. Requisits per a l'ingrés en l'ALVPC  
Per a sol·licitar l'ingrés en l'ALVPC han de complir-se els requisits següents:  
a) Tindre 18 anys complits en el moment de la incorporació en l'ALVPC en què s'integre. En el cas de tindre entre 16 i 18 anys, s'integrarà com a personal voluntari en pràctiques.  
b) Realitzar la sol·licitud d'incorporació a l'ALVPC, en la qual figure el compromís de complir aquest reglament, el de la mateixa ALVPC i tota la normativa vigent sobre protecció civil i voluntariat, i també d'executar les tasques que se li encomanen per les autoritats competents o els seus delegats o agents.  
c) Superar les proves psicotècniques establides, si és el cas, per la corporació local per a comprovar la idoneïtat de la persona l'aspirant.  
Article 24. Nomenament  
Una vegada superat el curs de formació bàsica i el període de pràctiques, l'òrgan competent de la corporació local ha de nomenar personal voluntari de protecció civil a la persona aspirant, i acordar, si és el cas, la integració d'aquest en l'ALVPC d'aqueixa corporació local. El nomenament s'ha de notificar a la persona interessada.  
  
Article 25. Baixa temporal  
1. El personal voluntari queda en situació de baixa temporal en els seus drets i deures en els casos següents:  
a) Quan siga procedent per aplicació de les normes establides en aquest reglament i les que puguen derivar-se de l'aplicació de les mesures disciplinàries previstes en el respectiu reglament de l'ALVPC.  
b) Quan així ho sol·licite la persona interessada justificadament davant del cap o la cap de l'ALVPC.  
2. Si la baixa temporal fóra a petició del personal voluntari per un temps inferior a 12 mesos, tindria dret a l'ingrés automàtic en les mateixes condicions en què es trobava en sol·licitar la baixa. Si la baixa temporal fóra superior a 12 mesos, s'incorporaria a l'agrupació com a personal voluntari en pràctiques.  
  
Article 26. Pèrdua de la condició de personal voluntari  
1. La condició de personal voluntari es perd per les causes següents:  
  
a) A petició pròpia.  
b) Per deixar de complir alguna de les condicions exigides en l'ingrés que l'incapacite per a l'exercici de les seues funcions.  
c) En els casos en què així procedisca, per aplicació de les normes establides en aquest reglament i les que estiguen previstes en el reglament de l'ALVPC corresponent.  
2. Els casos de baixes per expulsió s'han de tramitar a proposta de l'òrgan competent de la corporació local, en expedient individualitzat i amb tràmit previ d'audiència a la persona interessada, complint-se en el tràmit el que estableix el capítol III del títol preliminar de la Llei 40/2015, d'1 d'octubre, de règim jurídic del sector públic i altres disposicions bàsiques concordants amb la matèria.  
3. Una vegada notificada la pèrdua de la condició de personal voluntari, la persona interessada ha de lliurar el carnet identificatiu i tornar tot el material que se li haja lliurat en la seua condició de personal voluntari. L'ALVPC ha de notificar al Registre dels Serveis de Voluntariat de Protecció Civil aquesta pèrdua.  
  
  
Secció tercera  
Drets i deures  
  
Article 27. Drets  
El personal voluntari de protecció civil té els drets següents:  
  
a) Percebre el reintegrament de les despeses que li ocasione l'activitat de voluntariat de protecció civil.  
b) Tindre garantit per la corporació local l'assegurança que establisca indemnitzacions per a fer front als riscs que puguen sobrevindre'l en l'exercici de les seues funcions, i també la responsabilitat civil per danys a tercers.  
c) Participar activament en el desenvolupament dels treballs de l'ALVPC.  
d) Rebre la informació i formació necessària per a l'exercici de les funcions pròpies del personal voluntari.  
e) Disposar d'un certificat de mèrits on s'acrediten les tasques executades i el seu historial en l'ALVPC, expedit per la persona responsable de l'òrgan competent de la corporació local en matèria de protecció civil.  
  
Article 28. Uniformitat i identificació  
El personal voluntari té el dret i el deure d'usar la uniformitat, els distintius i el carnet identificatiu de la seua condició de voluntari de protecció civil en tots els actes públics en què siga requerida la seua participació, especialment en casos d'intervenció en emergències i en dispositius preventius d'actes de concurrència pública.  
Una vegada que el personal voluntari haja superat el curs de formació bàsica i el període de pràctiques corresponent, se li lliurarà el carnet identificatiu de la seua condició de personal voluntari de protecció civil. Aquest document és de caràcter personal i intransferible i ha de renovar-se en cas de pèrdua, deteriorament o modificació de les dades que hi figuren. El document, l'expedeix la corporació local a què pertany.  
  
  
Article 29. Deures  
El personal voluntari de protecció civil està obligat a:  
a) Desenvolupar les taques pròpies amb diligència, esforç i interés.  
b) Cobrir el mínim d'hores anuals de serveis en l'ALVPC establit en el reglament, que ha d'indicar, entre altres aspectes, el centre i el mode de prestació.  
c) La incorporació, a requeriment de la direcció de l'ALVPC, o, si no n'hi havia, del comandament respectiu, tan ràpidament com siga possible, al centre de concentració que li pertoca en cas d'emergència.  
d) Informar a les persones responsables de l'ALVPC o a les autoritats de l'existència de fets que puguen suposar riscs per a les persones i els béns.  
e) Mantindre discreció sobre la informació a què tinga accés per raó de l'exercici de les activitats pròpies.  
f) Participar en aquelles activitats de formació que s'organitzen a fi de capacitar-lo per a un millor exercici de les seues tasques.  
g) Rebutjar qualsevol tipus de contraprestació econòmica.  
h) Participar en la programació i l'avaluació dels programes i activitats relacionats amb la seua activitat de voluntariat.  
i) Acceptar els objectius i fins de l'ALVPC a la qual pertany i ser respectuosos amb aquesta.  
j) Mantindre en perfectes condicions d'ús el material i l'equip que li siga confiat.  
  
  
Secció quarta  
Recompenses  
  
Article 30. Valoració de conductes  
1. Per acord de la corporació local, es pot distingir l'activitat del personal voluntari segons s'establisca en el reglament de l'ALVPC, i a més, tal com està establit en el Decret 150/2014, de 19 de setembre, del Consell, pel qual es regula la concessió de distincions en matèria de protecció civil de la Generalitat, poden reconéixer-se els mèrits i l'antiguitat del personal voluntari.  
2. Els mèrits i honors concedits, s'han d'anotar en l'expedient del personal voluntari de l'ALVPC.  
3. L'òrgan competent de la corporació local, a proposta de la persona que assumisca la direcció de l'ALVPC, és l'encarregat de valorar les conductes meritòries del personal voluntari.  
  
  
CAPÍTOL IV  
Formació per al voluntariat de protecció civil  
  
Article 31. Curs de formació bàsica  
Un dels requisits necessaris per a obtindre la condició de personal voluntari és la realització amb aprofitament del curs de formació bàsica impartit per l'IVASPE, o bé un curs homologat per aquest. El curs consisteix en una formació teoricopràctica, la duració i continguts de la qual són fixats per l'Institut.  
Queda exempt d'aquest curs bàsic aquell personal voluntari que per la seua formació o experiència prèvia acredite davant de l'ajuntament que compta amb tots els coneixements que s'imparteixen en el curs bàsic i, en tot cas, aquell que estiga en possessió del títol de Tècnic o Tècnica en Emergències i Protecció Civil i de Tècnic Tècnic o Tècnica Superior en Coordinació d'Emergències i Protecció Civil, atenent les qualificacions professionals i competències del Reial decret 907/2013, de 22 de novembre, pel qual s'estableix el títol de Tècnic o Tècnica en Emergències i Protecció Civil i se'n fixen les ensenyances mínimes, i el Reial decret 906/2013, de 22 de novembre, pel qual s'estableix el títol de Tècnic Superior en Coordinació d'Emergències i Protecció Civil i se'n fixen les ensenyances mínimes. Aquest personal voluntari que quede exempt del curs bàsic és nomenat directament personal voluntari en pràctiques o operatiu, en funció del nivell de coneixements teòrics i pràctics que acrediten.  
  
Article 32. Període de pràctiques  
Una vegada superat el curs de formació bàsica, el personal voluntari ha de realitzar pràctiques tutelades durant sis mesos en l'ALVPC respectiva. Si són superades, passarà a ser personal voluntari operatiu.  
  
  
Article 33. Formació continuada  
Amb independència del curs de formació bàsica previst en el present reglament, l'IVASPE imparteix o, si és el cas, estableix els requisits d'homologació dels cursos destinats a la formació continuada del personal voluntari de protecció civil que, a continuació, s'indiquen:  
  
a) Curs de formació per a les persones que exercisquen la direcció i comandaments de les agrupacions.  
b) Cursos de formació de monitors i monitores que col·laboren en les tasques d'instrucció del voluntariat de protecció civil.  
c) Cursos d'actualització que tinguen per objecte mantindre el nivell de coneixements dels integrants de les agrupacions en aquelles matèries que hagen experimentat evolució o modificació.  
d) Cursos d'especialització que tinguen com a objecte aprofundir respecte d'àrees o tasques específiques el coneixement de les quals haja de ser conegut pels membres de l'ALVPC.  
L'IVASPE pot homologar part d'aquesta formació continuada al personal voluntari que estiga en possessió del títol de Tècnic o Tècnica en Emergències i Protecció Civil i de Tècnic o Tècnica Superior en Coordinació d'Emergències i Protecció Civil, atenent a les qualificacions professionals i competències del Reial decret 907/2013 i el Reial decret 906/2013.  
  
Article 34. Homologació dels cursos  
L'IVASPE pot homologar, amb caràcter previ a la seua realització, uns altres cursos diferents dels ja establits en aquest reglament, sempre que complisquen els requisits establits per aquest institut, amb relació als objectius, programes, continguts, duració, calendari, professorat, sistemes d'avaluació, places oferides i centre i mitjans materials destinats a la seua realització, segons el que estableix el Decret 83/2015, de 29 de maig, del Consell, pel qual es regulen els requisits i el procediment d'homologació d'accions formatives dirigides al personal de seguretat i emergències.  
  
  
CAPÍTOL V  
Actuacions en emergències de les ALVPC  
  
Article 35. Actuacions en emergències  
1. Davant d'una emergència en el seu àmbit territorial d'actuació, i seguint els criteris de mobilització establits en el pla de protecció civil que s'aplique, el personal voluntari de protecció civil ha de realitzar les actuacions corresponents, a requeriment de la persona que exercisca la direcció del pla, amb l'autorització prèvia de la persona responsable designada per la corporació local corresponent.  
2. Quan tinguen constància que s'ha produït una emergència en el seu àmbit territorial d'actuació, o siguen els membres de l'ALVPC els primers a arribar a aquesta, han de comunicar-ho de forma immediata al telèfon d'emergències 112 Comunitat Valenciana i a la policia local de l'ajuntament o, si és el cas, a l'autoritat local corresponent. La mobilització al centre de l'emergència requereix l'autorització prèvia de la persona responsable designada per la corporació local o, si és el cas, de la persona que exercisca la direcció de l'ALVPC.  
3. El personal voluntari de protecció civil ha d'actuar fora del seu àmbit territorial d'actuació, quan s'active un pla de protecció civil d'àmbit autonòmic o a requeriment de l'autoritat competent de l'àmbit territorial afectat, i llavors cal l'autorització prèvia de la persona responsable designada per la corporació local.  
4. El personal voluntari de protecció civil ha d'actuar en l'emergència quan:  
a) Puga garantir-se la seguretat de la totalitat d'intervinents.  
b) Tinga coneixements que capaciten per a realitzar aquesta intervenció.  
5. En cas contrari el personal voluntari mobilitzat ha de desenvolupar tasques de suport logístic.  
6. Si el primer a actuar en una emergència és personal voluntari, quan s'hi incorporen els recursos professionals, el responsable del personal voluntari desplaçat amb anterioritat s'ha de posar en contacte amb el primer comandament del servei professional que acudisca a l'emergència per donar-li informació sobre l'evolució del fet i de les tasques que ha estat actuant fins a l'arribada d'aquest, i tot seguit cal que es pose a les seues ordres.  
7. Si, a l'arribada del personal voluntari al centre de l'emergència, ja es troba actuant un servei professional, el responsable del col·lectiu de voluntaris mobilitzats s'ha de presentar a la persona que exercisca la direcció del Centre de Comandament Avançat o, en cas de no estar constituït aquest, al comandament professional que lidere l'emergència i tot seguit han d'executar les tasques que aquest els assigne.  
8. El personal voluntari en les emergències en què estiga constituït el Centre de Comandament Avançat estarà sempre integrat en una unitat bàsica, sota el comandament de la persona responsable professional que actue com a coordinador de la unitat bàsica.  
9. Prop sempre del Centre de Comandament Avançat, formant part de la unitat bàsica en què estiga integrat el personal voluntari, ha de figurar la persona que exercisca la coordinació local.  
10. Si la persona que exerceix la coordinació local o la direcció de l'ALVPC considera que el personal voluntari mobilitzat a l'emergència no està capacitat per a desenvolupar les tasques assignades pel coordinador de la unitat bàsica o per la persona que exercisca la direcció del Centre de Comandament Avançat, ha de comunicar-ho de forma immediata a aquests, perquè adopten les mesures que crega oportunes.  
  
11. La persona que exercisca la direcció de cada un dels equips ha de vetlar per la seguretat del seu personal ordenant la retirada immediata d'aquest, quan l'evolució de l'emergència puga posar en perill la seguretat. Aquesta retirada ha de comunicar-la al coordinador de la unitat bàsica o a la persona que exercisca la direcció del Centre de Comandament Avançat.  
  
Article 36. Actuació fora de servei  
En el cas de trobar-se amb una emergència amb repercussió fora del seu àmbit territorial d'actuació, les actuacions a desenvolupar per part del personal voluntari de protecció civil i els col·laboradors, són les següents:  
a) Han d'informar de l'emergència al telèfon d'emergències 112 Comunitat Valenciana o als serveis professionals locals.  
b) Poden actuar en l'emergència en funció dels coneixements i experiència que tenen.  
c) Quan arriben els serveis d'emergència professionals, s'han d'identificar, i han d'informar dels fets i de la situació. Si la persona que exercisca la direcció del Centre de Comandament Avançat així ho determina, s'han d'integrar en la unitat bàsica que aquesta establisca.  
  
Article 37. Convenis de col·laboració  
L'Agència Valenciana de Seguretat i Resposta a les Emergències pot subscriure convenis de col·laboració amb les corporacions locals que disposen d'ALVPC en els quals s'establisca el mecanisme de mobilització d'aquests col·lectius i la participació en emergències quan aquesta siga requerida per l'autoritat autonòmica competent. Els esmentats convenis hauran de complir els preceptes establits en el capítol VI del títol preliminar de la Llei 40/2015, d'1 d'octubre, de règim jurídic del sector públic, i en el Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.  
  
  
CAPÍTOL VI  
Les associacions o entitats col·laboradores  
 en matèria de protecció civil  
  
Article 38. Associacions o entitats col·laboradores  
1. Als efectes d'aquest reglament es consideren associacions o entitats col·laboradores en matèria de protecció civil aquelles organitzacions que disposen d'un conveni de col·laboració amb la Generalitat en aquesta matèria.  
2. La Generalitat pot firmar un conveni de col·laboració amb aquelles associacions o entitats que desenvolupen tasques relacionades amb la protecció civil, quan aquestes tinguen un caràcter especialitzat o es desenvolupen en municipis en què no existisca ALVPC.  
3. Les associacions o entitats col·laboradores en matèria de protecció civil han d'estar inscrites en el corresponent registre d'associacions. La inscripció de les associacions o entitats col·laboradores i el règim jurídic d'aquestes es regeix pel que estableix la Llei orgànica 1/2002, de 22 de març, reguladora del dret d'associació; la Llei 14/2008, de 18 de novembre, de la Generalitat, d'associacions de la Comunitat Valenciana, i la seua normativa de desplegament.  
4. El conveni de col·laboració per a la participació en tasques de protecció civil formalitzat entre les associacions o entitats col·laboradores i l'òrgan competent de la Generalitat ha de referir-se als aspectes següents:  
a) Àmbit territorial d'actuació.  
b) Actuacions a realitzar pel personal voluntari en matèria de protecció civil basant-se en els coneixements o en l'especialització que tenen.  
c) Sistema de mobilització.  
d) Disponibilitat de recursos.  
e) Formació dels membres de l'associació o entitat col·laboradora.  
  
f) Disponibilitat d'un contracte d'assegurança per part de l'associació o entitat col·laboradora.  
  
Article 39. Mobilització en emergències  
Les associacions o entitats col·laboradores en matèria de protecció civil seran mobilitzades pel Centre de Coordinació d'Emergències de la Generalitat, d'acord amb el que estableix el conveni de col·laboració formalitzat a aquest efecte.  
  
Article 40. Actuació en emergències  
1. Les associacions o entitats col·laboradores en matèria de protecció civil han d'intervindre en les emergències en què es requerisca la seua participació, seguint els plans de protecció civil elaborats a aquest efecte.  
2. Quan tinguen constància que s'ha produït una emergència en l'àmbit d'actuació propi, han de comunicar-ho de forma immediata al telèfon d'emergències 112 Comunitat Valenciana, i han de participar-hi a sol·licitud del Centre de Coordinació d'Emergències de la Generalitat.  
  
3. El personal voluntari de les associacions o entitats col·laboradores en matèria de protecció civil ha d'actuar en l'emergència quan:  
a) Puga garantir-se la seguretat de la totalitat d'intervinents.  
b) Tinga coneixements que el capaciten per a realitzar aquesta intervenció.  
4. Si són les primeres persones a actuar en una emergència, quan s'incorporen els recursos professionals a aquesta, la persona responsable del personal voluntari desplaçat amb anterioritat s'ha de posar en contacte amb el primer comandament del servei professional que acudisca a l'emergència per a informar-li'n de l'evolució i de les tasques que han estat realitzant fins que ha arribat, i tot seguit s'ha de posar a les seues ordres.  
5. Si a l'arribada del personal voluntari al centre de l'emergència ja es troba actuant un servei professional, el responsable del col·lectiu del personal voluntari mobilitzat s'ha de presentar a la persona que exercisca la direcció del Centre de Comandament Avançat o, en cas de no estar constituït aquest, al comandament professional que lidere l'emergència i ha de desenvolupar les tasques que aquest li assigne.  
6. La participació del personal voluntari en les emergències en què estiga constituït el Centre de Comandament Avançat és sempre integrat en una unitat bàsica sota el comandament del responsable professional que actue com a persona coordinadora d'aquesta.  
7. Prop del Centre de Comandament Avançat, formant part de la unitat bàsica en què estiga integrat el personal voluntari, ha de figurar una persona responsable de l'associació o entitat col·laboradora.  
8. Si la persona responsable de l'associació o entitat col·laboradora en matèria de protecció civil considera que el personal voluntari mobilitzat a l'emergència no està capacitat per a desenvolupar les tasques que l'han sigut assignades per la persona que coordine la unitat bàsica o por la persona que exercisca la direcció del Centre de Comandament Avançat, ha de comunicar-li-ho de forma immediata.  
  
  
Article 41. Identificació en emergències  
Les associacions o entitats col·laboradores en matèria de protecció civil poden disposar d'identificació pròpia durant les actuacions en emergències.  
  
Article 42. Formació  
Els membres de les associacions o entitats col·laboradores en matèria de protecció civil han d'acreditar haver rebut un curs de formació en matèria de protecció civil o en l'especialitat en què es desenvolupe la seua activitat, a fi de complir els requisits establits per a l'homologació per part de l'IVASPE.  
  
  
TÍTOL III  
El Registre dels Serveis de Voluntariat  
de Protecció Civil de la Comunitat Valenciana  
  
Article 43. Creació i regulació del registre  
Es crea i regula el Registre dels Serveis de Voluntariat de Protecció Civil de la Comunitat Valenciana, que té caràcter públic i que és una eina per a la coordinació de l'actuació dels col·lectius que constitueixen els serveis del voluntariat de protecció civil.  
  
Article 44. Objecte del registre  
El Registre dels Serveis de Voluntariat de Protecció Civil de la Comunitat Valenciana té per objecte la inscripció de tots els col·lectius que formen part dels serveis del voluntariat de protecció civil que s'indiquen en l'article 3 del present reglament.  
  
Article 45. Àmbit del registre  
El Registre dels Serveis de Voluntariat de Protecció Civil de la Comunitat Valenciana és únic i comprén l'àmbit de les tres províncies que integren la Comunitat Valenciana.  
  
Article 46. Caràcter i efectes del registre  
1. La inscripció en el registre no tindrà caràcter obligatori per a les ALVPC i les associacions o entitats col·laboradores en matèria de protecció civil.  
2. Perquè les ALVPC i les associacions o entitats col·laboradores en matèria de protecció civil puguen optar a la concessió d'ajudes, activitats formatives i de participació en emergències, amb càrrec als recursos i pressupostos de la Generalitat, hauran d'estar inscrites en el Registre dels Serveis de Voluntariat de Protecció Civil de la Comunitat Valenciana.  
  
Article 47. Contingut de l'assentament d'inscripció  
El contingut de l'assentament d'inscripció en el Registre dels Serveis de Voluntariat de Protecció Civil de la Comunitat Valenciana és el següent:  
1. Secció agrupacions locals de voluntariat de protecció civil  
a) Nom de l'entitat local a què pertanga l'agrupació.  
b) Data de l'acord de l'òrgan competent que va aprovar-ne la constitució.  
c) Data de l'acord de l'òrgan competent on es va aprovar el reglament de l'agrupació local de voluntariat de protecció civil (ALVPC).  
  
d) Dades identificatives (càrrec, nom i telèfon de contacte) de les persones responsables locals de l'ALVPC.  
e) Dades identificatives (càrrec, nom i telèfon de contacte), en cas d'existir, de la persona coordinadora local de l'ALVPC.  
  
f) Dades identificatives (nom i telèfon de contacte) de la persona que exercisca la direcció i, si és el cas, la subdirecció de l'ALVPC.  
  
g) Nombre i relació nominal de les persones inscrites en l'ALVPC. Aquesta relació constarà de les dades següents:  
1r Nom i cognoms  
2n DNI o NIE  
3r Data de naixement  
4t Data d'inscripció en l'ALVPC  
5é Sexe  
h) En cas de disposar de conveni de col·laboració amb l'Agència Valenciana de Seguretat i Resposta a les Emergències segons el que disposa l'article 37 del present reglament, s'ha d'incorporar en l'assentament del registre la data de firma d'aquest.  
i) Relació dels cursos de formació que s'han impartit en l'ALVPC en la qual es faça constar els aspectes següents:  
1r Denominació del curs  
2n Data de realització  
3r Nombre de persones per sexes que l'han realitzat  
4t Nombre d'hores  
5é Si el curs està homologat per algun organisme o departament competent en matèria de formació, s'ha de facilitar el nom de l'entitat que l'ha homologat  
j) En cas de disposar de seu, s'han de facilitar les dades següents:  
  
1r Adreça postal  
2n Telèfon i fax  
3r Freqüència de ràdio  
4t Adreça electrònica  
k) Recursos de l'ALVPC.  
1r Dades sobre els vehicles i les seues característiques  
2n Dades sobre les embarcacions i les seues característiques  
3r Altres recursos rellevants que dispose l'ALVPC.  
2. Secció associació o entitat col·laboradora en matèria de protecció civil.  
a) Nom de l'associació o entitat col·laboradora  
b) Dades del registre de l'associació o entitat col·laboradora:  
1r Data de creació  
2n Data i número d'inscripció en el registre d'associacions  
3r Objectiu o fi de l'associació o entitat col·laboradora:  
c) Dades identificatives (càrrec, nom, sexe, telèfon de contacte i adreça) de la persona que exercisca la presidència de l'associació o entitat col·laboradora.  
d) Nombre de persones, per sexes, inscrites en l'associació o entitat col·laboradora que participen en tasques de protecció civil.  
e) Data de la firma del conveni de col·laboració amb l'Agència Valenciana de Seguretat i Resposta a les Emergències.  
f) Relació dels cursos de formació relacionats amb les tasques de protecció civil que s'han impartit en l'associació o entitat col·laboradora en què es facen constar els aspectes següents:  
1r Denominació del curs  
2n Data de realització  
3r Nombre de persones, per sexes, que l'han realitzat  
4t Nombre d'hores  
5é Si el curs està homologat per algun organisme o departament competent en matèria de formació, s'ha de facilitar el nom de l'entitat que l'ha homologat.  
g) En cas de disposar de seu, s'han de facilitar sobre aquestes les dades següents:  
1r Adreça postal  
2n Telèfon i fax  
3r Freqüència de ràdio  
4t Adreça electrònica  
h) Recursos de l'associació o entitat col·laboradora:  
1r Dades sobre els vehicles i les seues característiques  
2n Dades sobre les embarcacions i les seues característiques  
3r Altres recursos d'intervenció que dispose l'associació o entitat col·laboradora.  
  
Article 48. Gestió del registre  
El Registre dels Serveis de Voluntariat de Protecció Civil de la Comunitat Valenciana dependrà de l'òrgan directiu competent en matèria de protecció civil de la Generalitat, i la seua gestió es durà a terme pel personal funcionari dependent d'aquest òrgan directiu.  
  
  
Article 49. Procediment d'inscripció  
1. La inscripció en el registre s'ha de fer a petició de la persona responsable competent en l'entitat local o de la persona titular de la presidència de l'associació o entitat col·laboradora, i es presentarà, per via telemàtica, omplint el model normalitzat corresponent que s'inclou en l'annex II, i que estarà disponible en la seu electrònica de la Generalitat (https://sede.gva.es).  
2. Les sol·licituds d'inscripció en el registre han d'aportar la documentació següent:  
a) Secció agrupacions locals de voluntariat de protecció civil  
1r Certificat de l'acord de l'òrgan competent de la corporació local que va aprovar la seua constitució, o, si és el cas, certificat de la corporació local que acredite la constitució de l'ALVPC i indique la data en què va començar a desenvolupar les activitats.  
2n Certificat de l'acord de l'òrgan competent de la corporació local que va aprovar el reglament de l'ALVPC adaptat al que estableix el Reglament dels serveis de voluntariat de protecció civil de la Comunitat Valenciana.  
3n Còpia del reglament.  
4t Còpia de la pòlissa d'assegurança en què es contemple la cobertura que s'indica en l'article 7 del present reglament.  
b) Secció associació o entitat col·laboradora en matèria de protecció civil  
1r Certificat del Registre d'Associacions on s'indique la data i el número d'inscripció.  
2n Còpia del reglament o estatuts.  
3r Còpia de la pòlissa d'assegurança en què es contemple la cobertura que s'indica en l'article 7 del present reglament.  
3. Les còpies a què fan referència els apartats a) 3r, a) 4t, b) 2n i b) 3r, s'obtenen segons el que estableix l'article 64 del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana.  
  
4. Una vegada s'ha rebut la sol·licitud d'inscripció amb les dades indicades en l'article 47 i junt amb la documentació mencionada en l'apartat 2, l'òrgan competent encarregat del registre ha de dictar una resolució d'inscripció en el Registre dels Serveis de Voluntariat de Protecció Civil de la Comunitat Valenciana i assignar el número de referència corresponent.  
5. La resolució s'ha de notificar a l'associació o entitat interessada.  
  
6. En cas d'apreciar-se cap defecte esmenable en la presentació de la documentació indicada en l'apartat 2 d'aquest article o en les dades necessàries per al registre arreplegades en l'article 47 d'aquest reglament, l'òrgan competent encarregat del registre ha de requerir a l'associació o entitat interessada l'esmena del defecte, que ha d'efectuar-se en el termini de 10 dies a partir de la recepció de la notificació.  
  
Article 50. Modificació de les dades del registre  
Qualsevol modificació que es produïsca de les dades que figuren en el Registre dels Serveis de Voluntariat de Protecció Civil de la Comunitat Valenciana ha de ser comunicada a aquest, per via telemàtica, mitjançant la corresponent sol·licitud de modificació de dades, omplint el model normalitzat corresponent que estarà disponible en la seu electrònica de la Generalitat (https://sede.gva.es), indicant les dades que han patit modificació.  
  
Article 51. Cancel·lació de l'assentament d'inscripció en el registre  
1. Quan es produïsca la dissolució d'una ALVPC o d'una associació o entitat col·laboradora en matèria de protecció civil, aquesta ha de ser comunicada al Registre dels Serveis del Voluntariat de Protecció Civil en el termini màxim de 30 dies des que es produïsca la dissolució, per via telemàtica, per mitjà de sol·licitud de cancel·lació de dades, d'acord amb el model normalitzat corresponent que estarà disponible en la seu electrònica de la Generalitat (https://seu.gva.es).  
  
2. Les ALVPC i les associacions o entitats col·laboradores en matèria de protecció civil poden donar-se de baixa del Registre dels Serveis del Voluntariat de Protecció Civil, per a la qual cosa han d'efectuar una sol·licitud expressa a aquest.  
3. La sol·licitud de baixa en el Registre dels Serveis del Voluntariat de Protecció Civil ha de ser efectuada per la persona responsable designada per la corporació local competent, per al cas de les ALVPC, o per la persona que exercisca la presidència de l'associació o entitat col·laboradora en matèria de protecció civil.  
4. Una vegada sol·licitada la baixa en el registre, la persona titular de l'òrgan directiu competent en matèria de protecció civil ha de dictar una resolució ordenant la cancel·lació de l'assentament d'inscripció en el Registre dels Serveis de Voluntariat de Protecció Civil de la Comunitat Valenciana, cosa que ha de notificar a la persona responsable del col·lectiu.  
5. En aquells casos en què el col·lectiu inscrit vulnere, de forma reiterada i manifesta, el Reglament dels serveis del voluntariat de la Comunitat Valenciana, la persona titular de l'òrgan directiu competent en matèria de protecció civil pot procedir, d'ofici, a la cancel·lació de l'assentament d'inscripció en el registre, cosa que ha de notificar a la persona responsable del col·lectiu, indicant les causes que van motivar-ne la cancel·lació.  
  
Article 52. Accés a les dades del registre  
El dret d'accés a les dades del registre s'efectuarà de conformitat amb allò que s'ha previst en la Llei 39/2015, d'1 d'octubre, del procediment administratiu comú de les administracions públiques, i d'acord amb el que disposa la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
Article 53. Protecció de dades i transparència  
En relació amb les dades de caràcter personal que s'emmagatzemen en el Registre dels Serveis del Voluntariat de Protecció Civil de la Comunitat Valenciana, cal ajustar-se al que disposa la legislació vigent en matèria de protecció de dades de caràcter personal i de transparència. El nivell de seguretat del registre és el bàsic.  
  
DISPOSICIÓ ADDICIONAL  
  
Única. Incidència pressupostària  
L'aplicació del que disposa aquest decret no implicarà increment de la despesa en el pressupost del departament de la Generalitat competent en matèria de protecció civil, i s'atendrà qualsevol obligació amb la hisenda de la Generalitat a càrrec dels mitjans materials i personals previstos en el pressupost ordinari del departament esmentat.  
  
  
DISPOSICIONS TRANSITÒRIES  
  
Primera. Termini d'adaptació dels reglaments locals  
Les administracions que disposen d'agrupació local de voluntariat de protecció civil han d'adaptar-ne el reglament vigent al que disposa el present decret en el termini màxim d'un any des de l'entrada en vigor d'aquest.  
  
Segona. Termini de formalització dels convenis amb les associacions o entitats col·laboradores  
Les associacions o entitats col·laboradores que en data d'entrada en vigor del present decret ja figuren inscrites en el Registre dels Serveis de Voluntariat de Protecció Civil de la Comunitat Valenciana, han de formalitzar el conveni de col·laboració indicat en l'article 38 d'aquest decret, en el termini màxim d'un any. Després d'haver transcorregut aquest termini sense l'esmentada formalització, l'òrgan competent de la gestió del registre ha de donar de baixa l'esmentada associació o entitat col·laboradora.  
  
DISPOSICIÓ DEROGATÒRIA  
  
Única. Derogació normativa  
Queda derogat el Decret 7/2007, de 19 de gener, del Consell, pel qual es va aprovar el Reglament autonòmic dels serveis de voluntariat de protecció civil i l'Estatut del Voluntariat de Protecció Civil.  
  
Així mateix queden derogades totes les disposicions del mateix rang o inferior que s'oposen al que disposa el present decret.  
  
  
DISPOSICIONS FINALS  
  
Primera. Aprovació dels distintius, uniformitat, característiques dels vehicles i carnet identificatiu dels serveis de protecció civil de la Comunitat Valenciana, i models normalitzats  
S'autoritza la persona titular de la direcció general competent en matèria de protecció civil i gestió d'emergències per a aprovar els distintius, uniformitat, característiques dels vehicles i carnet identificatiu dels serveis de protecció civil de la Comunitat Valenciana i per a aprovar els models normalitzats de sol·licitud d'inscripció, modificació o cancel·lació de dades en el Registre dels Serveis de Voluntariat de Protecció Civil de la Comunitat Valenciana, per mitjà de les resolucions corresponents que hauran de ser publicades en el Diari Oficial de la Generalitat Valenciana.  
  
Segona. Entrada en vigor  
El decret entra en vigor l'endemà de la publicació en el Diari Oficial de la Generalitat Valenciana.  
  
València, 9 de febrer de 2018  
  
El president de la Generalitat,  
XIMO PUIG I FERRER


Còpia Permalink ELI